Преюдициално запитване от Cour de cassation du Grand-Duché de Luxembourg (Люксембург), постъпило на 11 декември 2017 г. — Pillar Securitisation Sàrl/Hildur Arnadottir
(Дело C-694/17)
Език на производството: френски
Запитваща юрисдикция
Cour de cassation du Grand-Duché de Luxembourg
Страни в главното производство
Жалбоподател: Pillar Securitisation Sàrl
Ответник: Hildur Arnadottir
Преюдициален въпрос
В контекста на договор за кредит, който поради общия размер на кредита не попада в приложното поле на Директива 2008/48/ЕО на Европейския парламент и на Съвета от 23 април 2008 година относно договорите за потребителски кредити и за отмяна на Директива 87/102/ЕИО на Съвета1, може ли лице да бъде считано за „потребител“ по смисъла на член 15 от Конвенцията относно компетентността, признаването и изпълнението на съдебни решения по граждански и търговски дела, подписана в Лугано на 30 октомври 2007 г., по съображение, че договорът е сключен за цел, която може да се приеме, че е извън търговската дейност или професия на лицето, ако няма национална разпоредба, която да предвижда, че нормите на тази директива се прилагат и за области извън нейното приложно поле?
____________
1 ОВ L 133, стр. 66.